Vruntliken grot tovoren myt begheringhe alles gudes. Ersamen leven vrunde. Gy moghen weten, wo in korter vorgheledenen tiit, alzo was uppe sunte Petri unde Pauli dach, do gheschach id, alzo dat eyn myner dener, gheheten Jeppe Sonnesson, ghinck sulffander in de stad to Abo unde sloech dar enen schipman doet in sines schipheren van Stettyn. Do dit gheschen was, do rumeden desse vorbenomeden twe in enen hoff by dem closter to Abo, Alzo dyt gheruchte uthquam, do lepen de borghere, borghereknechte unde gheste in den vorscreven hoff unde sloghen dar ene camere up, dar ok twe myner dener inne leghen, jedoch nicht de rechtschuldighen. Des wart de ene ghesteken, so dat he doet bleff in den verden dach, unde nemant wolde des morghens der daet bekennen, jodoch na enem openbaren gheruchte unde bekantnisse der ghesellen, de dar medeweren, segheden, dat Evert van dem Bokel densulven unschuldighen dorchstak mit eneme bazelere. Welke vorbenomede Evert de vlucht nam, so dat he nene rekenschop myt synem werde ne helt edder ok de koste betalade. So ne kan ik anders nicht vreschen, wan dat de erghenante Evert van dem Bokel de rechtschuldighe hantdadighe sy unde anders nemant. Umme desse vorscreven sake claghe ik clegheliken van mynes doden knechtes weghene, de my unschuldichliken affghemordet is myt groteme unrechte, unde claghe dat vor Gode van hemmele unde vor juwe ersamicheit myt gantzem demode vliitliken biddenne, dat gy wol doen umme Godes willen dorch ene unde rechtverdicheit willen, dat my unde des unschuldighen doden knechtes vrunden recht moghe weddervaren unde ok sodanne sone unde bote, de gotlik, moghelik unde bekentlik sy. Welk recht, sone unde bote scholen annamen van myner weghene desse nascreven vrome lude Hans van Mynden, Mattis Eskilsson unde schipper Olaff Rover, wente ik se mechtich ghemaket hebbe by der sake to donde unde to latende van myner weghne likerwiis offt ik sulven jeghenwardich were, vordermer vruntliken biddenne, juw hirane bewisende alzo gy vor Gode unde vromen luden willet bekant syn unde so alzo gy van my wolden annamen, offt jw alsulket wedderwaren were in mynem ghebede. Juwe ersame vorsichticheit Gode bevelende to langhen salighen tyden, allaweghe over my radenne unde bedenne alzo over juwen ghetruwen nabur unde holden gunner. Screven to Abo des neghesten middewekens vor sunte Marie Magdalenen daghe, under minem ingheseghele. Joan Karlsson. Adress: Den ersamen vorsichtighen heren, borghermestern unde raetmannen der stad Revele, mynen ghetruwen naburen unde holden gunnern, mit gantzer erbedinghe detur.